b'\n_START_ARTICLE_\nPiktogram\n_START_PARAGRAPH_\nPiktogram (lat. pictus \xe2\x80\x93 slikan, naslikan) u najranijem obliku pisma je slika predmeta kao simbol pojma ili rije\xc4\x8di. \xc4\x8cita se, tj. razumijeva doslovno, jer je to uvijek jednostavan slikovni znak.\n_START_SECTION_\nPovijest piktograma\n_START_PARAGRAPH_\nMnogi teoreti\xc4\x8dari komunikologije piktogram smatraju prvim oblikom pisma, odnosno pismom u slikama. Danas jedno slovo ozna\xc4\x8dava jedan glas, dok u piktografiji piktogram ozna\xc4\x8dava cijelu re\xc4\x8denicu, doga\xc4\x91aj ili radnju. Komunikacija piktogramima po\xc4\x8dela je jo\xc5\xa1 u starijem kamenom dobu, kada su ljudi na \xc5\xa1piljske zidove po\xc4\x8deli slikati prizore iz lova, \xc5\xbeivotinje, te druge ljude. _NEWLINE_Kao jedno razdoblje u razvoju pisma, piktogram se kao vrsta izdvojio i razvio, postaju\xc4\x87i jedinstveno sredstvo komunikacije prelaze\xc4\x87i sve jezi\xc4\x8dne prepreke. Me\xc4\x91u prvim takvim pismima je klinasto pismo. \xc4\x8cesto se me\xc4\x91u piktograme svrstavaju i hijeroglifi, no oni spadaju u ideograme, isto kao i kinesko pismo. Od svojih je ranih po\xc4\x8detaka piktogram s vremenom bivao sve jednostavniji i uo\xc4\x8dljiviji.\n_START_SECTION_\nSuvremeni piktogrami\n_START_PARAGRAPH_\nDanas su piktogrami u svakodnevnoj primjeni. Upotrebljavaju se kao prometni znakovi, postoje piktogrami upozorenja, te na mnogim informativnim plo\xc4\x8dama i naljepnicama koje poru\xc4\x8duju neku radnju. Umjesto dugih re\xc4\x8denica, piktogrami su uo\xc4\x8dljiviji i br\xc5\xbei za shva\xc4\x87anje, te ih razumiju ljudi sa svih govornih podru\xc4\x8dja.'